KIRJALLINEN KYSYMYS E-1428/01 esittäjä(t): Cristiana Muscardini (UEN) komissiolle. Uusi terrori-isku Israelissa.



Virallinen lehti nro 040 E , 14/02/2002 s. 0040 - 0041



KIRJALLINEN KYSYMYS E-1428/01 esittäjä(t): Cristiana Muscardini (UEN) komissiolle (17. toukokuuta 2001) Aihe: Uusi terrori-isku Israelissa Päivän lehdet ovat uutisoineet taas uudesta palestiinalaisten itsemurhaiskusta Kfar Saban kaupungissa Israelissa. Isku osoitti jälleen kerran, että aina kun Israelin ja palestiinalaishallinnon neuvotteluita yritetään käynnistää uudelleen, ääriainekset iskevät. Tämä todistaa toisaalta palestiinalaisjohtajien legitimiteetin puutteesta keskustelukumppaneina ja toisaalta kansainvälisen yhteisön (EU on käytännössä ulkona) jatkuvasta kyvyttömyydestä ryhtyä konkreettisiin toimiin rauhan ja turvallisuuden palauttamiseksi alueelle. 1. Onko unioni tehnyt diplomaattisia aloitteita vuosia odotetun rauhan saamiseksi tähän kiistaan? 2. Aikooko unioni painostaa poliittisesti palestiinalaishallintoa panemaan kuriin ääriainekset, jotka käytännössä estävät neuvottelut maiden välillä? 3. Koska islamilainen terrorismi on kansainvälistä ja uhkaa Eurooppaa, mihin toimiin unioni aikoo ryhtyä estääkseen terrori-iskut unionin jäsenvaltioissa? Aikooko se varoittaa Europolia? 4. Aikooko unioni tavata Israelin ja PLO:n johtajia heidän kantojensa ja toiveidensa selvittämiseksi ja laatiakseen eurooppalaisen rauhansuunnitelman, joka yhdessä muiden, lähinnä USA:n suunnitelmien kanssa voisi olla toimiva perusta konfliktin lopettamiselle? Christopher Pattenin komission puolesta antama vastaus (24. heinäkuuta 2001) 1. Euroopan unioni on toiminut aktiivisesti koko nykyisen kriisin ajan. Puheenjohtajavaltio on ollut tiiviissä yhteydessä osapuolten kanssa kehottaen niitä jatkamaan rauhanneuvotteluja aikaisemmissa neuvotteluissa saatujen tulosten perusteella ja saavuttamaan lopullisen ratkaisun, joka perustuu kansainväliseen oikeuteen, Yhdistyneiden Kansakuntien (YK) päätöslauselmat 242 ja 338 mukaan luettuina. EU on pitänyt Israelin voimankäyttöä liiallisena ja mielivaltaisena. Toisaalta EU on tuominnut palestiinalaisten israelilaisia siviilejä kohtaan tekemät hyökkäykset. Se on toistuvasti kehottanut lopettamaan väkivaltaisuudet ja jatkamaan neuvotteluja. Huhtikuun 22. päivänä 2001 tapahtuneen Kfar Saban pommi-iskun jälkeen EU:n puheenjohtajavaltio antoi julkilausuman, jossa tuomittiin kaikki terroristi-iskut. Neuvosto keskusteli 14. toukokuuta 2001 Lähi-idän tilanteesta ja antoi tukensa Sharm al Sheikhin selvityskomitean (Mitchellin komitea) raportille ja ehdotuksille sekä Jordanian ja Egyptin yhteiselle aloitteelle. Se valtuutti korkean edustajan Javier Solanan tutkimaan keinoja varmistaa selvityskomitean raportin päätelmien poliittinen seuranta. 2. Komissio on useaan otteeseen ilmaissut palestiinalaishallinnolle, että sen on tehtävä kaikki voitavansa israelilaisiin kohdistuvien hyökkäysten lopettamiseksi. Tämä käsittää myös kaikenlaisen tällaisiin tekoihin yllyttämisen lopettamisen. Lisäksi komissio on kehottanut palestiinalaishallintoa valvomaan tehokkaasti turvallisuusjoukkojaan. 3. Amsterdamin sopimuksen 29 artiklassa mainitaan, että terrorismin torjuminen on yksi keinoista saavuttaa EU:n tavoite antaa kansalaisille korkeatasoinen suoja vapauteen, turvallisuuteen ja oikeuteen perustuvalla alueella. Neuvostossa kokoontuvat jäsenvaltiot, joiden kokouksiin komissiokin yleensä osallistuu, toimivat yhteistyössä terroristiryhmien jäsenvaltioihin kohdistaman sisäisen ja ulkoisen uhkan torjumiseksi. Jäsenvaltioiden keskinäinen yhteistyö paranee terroristien nettisivuja koskevan uuden tietojenvaihtojärjestelmän avulla. Ennen vuoden loppua komissio tekee ehdotuksia jäsenvaltioiden rikoslakien terroritekoja koskevien säännösten lähentämiseksi ja terroriteoista syytettyjen henkilöiden luovuttamiseksi. Euroopan poliisivirasto (Europol), jonka tehtäviin kuuluu terrorismin torjuminen, tukee jäsenvaltioiden lainvalvontaviranomaisia tietojen vaihdon avulla ja laatimalla strategisia ja toiminnallisia arviointeja. Europol laatii parhaillaan ohjelmaa, jolla jäsenvaltioille toimitetaan tietoja terroristijärjestöjen toimintatavoista. 4. Osapuolten edustajat tapasivat EU:n aloitteesta Ateenassa huhtikuussa 2001. Presidentti Jasser Arafat vieraili Brysselissä toukokuun 2001 lopussa. EU:n puheenjohtajavaltion ja komission edustajat, korkea edustaja Javier Solana sekä jäsenvaltioiden edustajat vierailivat useita kertoja alueella. Erityisedustaja Miguel Moratinos on ollut tiiviisti mukana tulitaukojärjestelyissä. EU jatkaa aktiivista toimintaansa rauhanprosessissa yhdessä asianomaisten valtioiden kanssa toimien.